Jerita: Ditebak Sengkilu Diri-Empu
TUSUN KETIGA “NUAN tu jelu pachal. Sedak jelu idup nadai guna! Besai gamal ngapa, tang nadai untak kena berunding! Nya kebuah nuan enda nemu bebasaka pengidup orang bukai,” ku Menaul. “Peda ulih mata nuan dih, telu enggau sarang aku nya abis ditabanka kayu peris tu rebah. Aku-empu seninjik enda mati diperembam kayu peris nya tumbang dichabut nuan. Nya aku ngumbai nuan nadai untak! Enti nuan bisi untak kena berunding, tentu nuan enda bechabutka rumah aku baka tu.” Abis tepambur liur Menaul bai iya bejaku, runtu ati pedis. Enti selama leka mata iya dipeda perenching kuning, tang jam nya nyau mali mirah baka buah kundung bubur mansau, empa pemedis ati iya.             Jam nya mega, Ular Belalang ke dalam idung Gajah abis pedis nambahka pemedis mata iya, puas tepangka bai Gajah nya ke nyipat-nyipatka belalai iya sebarang alai. Keleju-leju baru Ular Belalang tepansutka diri ari lubang idung Gajah. Nya baru Gajah ulih beseput lantang. Nya baru iya lalu bejaku nyaut Menaul.             “Lapa nuan tak beguai bejaku nganu munyi nya!” ku perak Gajah. “Kati mata nuan udah besut enda meda perut buntas Ular Belalang ke baru pansut ari lubang idung aku nya! Nuan lap, tak nganu orang sebarang-barang! Bai kitu ka pala nuan nya, aku ngekah, meda aka penyai untakkk!!” ku Gajah nganu menaul. Lalu semburka iya liur ari belalai iya ngagai mua Menaul. Lutu tubuh Menaul. Menaul enda berani agi nimbal Gajah, semuti mata iya tak betik-betik ngapa.             Menaul nyau beratika Ular Belalang ke mansutka diri ari idung Gajah. Ular Belalang nya nejuika diri ba atas rau, natka pemedis tubuh enggau mata-mata. Menaul nyau enda tetatka ati diri-empu agi ke deka nganu ular nya.             “Pemadu ga nuan tu! Pemeli tak enda dibagi enggau orang bukai! Nama utai pajuh nuan tak tama ke dalam lubang idung orang! Tu baka nyah, ukai semuti nuan aja ke tusah! Aku ke enda nemu ulu ili tu, nadai besangkut-paut enggau hal kita, ke kena tusah. Ke tu aku enggai rugi pechuma! Enggai aku enda ngiga adat!” pia ku Menaul nganu Ular Belalang.             “Tak ni ku diri mih! Tang penemu ke ngemeli enggi nuan nuan nya enda aruh dipansutka Menaul palui! Nadai jalai nuan ulih ngutuk, ulih ngeransi aku munyi nya. Kebuah aku ke baka tu ulah beduduk ari penyai ulah Kuche. Ukai aku bisi pengawa-ngawa mina tak bejalai-jalai mansa sarang Kuche, tang tak datai iya lalu ngachuk mata aku kedua-dua piak enggau duri nibung. Nya kebuah aku enda tepedaka uing pejalai diri agi. Ari nya aku tak tetamaka lubang idung Gajah ke dipelabaka lubang aku-empu. Anang-anang mata aku tu jung buta ila. Enti mata aku tu jung enda meda, aku enggai enda nuntut pati nyawa ari Kuche,” ku iya nyaut Menaul. Mayuh mega jelu, burung enggai utai idup ke bukai bela bisi begau kia ke. Ninga munyi nya, Menaul pan lalu ngasuh Kejira madahka Kuche. Sebentar lepas nya, Kuche pan datai. Udah datai Kuche, Menaul lalu madahka penusah diri ke bepun ari penyalah pengawa Kuche.             “Nyebut enggi diri-empu aja,” ku Menaul, “datai ke serangan abis rusak, datai ke telu abis pechah, datai ke rumah aku abis rebah ketegal penyalah ulah nuan ke nanchum mata Belalang enggau duri nibung. Nama pendiau baka enggi nuan nya bah, ti enda pendiau orang gila!” Ninga Menaul tak ada medil munyi nya, Kuche lalu ngansak semak-sesemak, lalu bejaku.             “Dinga manah ka jaku aku ulih kita mayuh. Baka mata Belalang ke tepantang ngagai duri nibung nya endang bepun ari iya ke deka mantuk aku dalam sarang. Enda nemu chara bukai aku ngelindung diri ari pantuk iya, jadi beterabaika pelepah nibung ke bejerembun duri lah aku. Lebuh iya ngua mantuk, nyilat lah aku ngena pelepah nibung. Nyangka tak lebuh nya mata iya tepantang ngagai duri nibung ti ba pelepah ti dikena aku nerabai diri.             Burung Empitu lalu nyelepak bejaku, mansutka pemedis ati diri ngagai Ular Belalang. Ku iya, “Ukai semuti enggi nuan, wai Kuche, enggi aku pen silik mih telu diempa perut charik Belalang nya. Uji telu diri-empu rujak nih! Nya tak telu enggi orang ke disiding nuan!”             “Engku pan baka enggi seduai nya mih wai Kuche, wai Empitu,” selit Burung Toktarau, “anangka mayuh, sigi pen nadai mih agi tinggal. Silik lalu dipajuh lintan dibebal Belalang bansat nya! Nadai guna idup nih, enti enda tegigaka pemakai ke diri-empu! Nya nyah! Enda pansut penulah nuan ketegal idup menchuri!”             Belalang nadai nyaut seleka mukut, enda nibas seleka beras. Tembu tak nejui lepui-lepui. Enda engkebut, enda inggut.             Kuche lalu betunjan baru bejaku. Ku iya, “Nyadi nuan baka nya ga, Menaul, enda patut nuan ngenyampat nya lupa, laban tak baru ensanus aku bedawaka penusah diri ke dichuri Belalang telu ngagai nuan. Hal ke didawa aku nya, ku nuan, pekara mit. Tang, ku aku, madah ngagai nuan hal ke mit enti enda diadu sereta diperuruska tumu, tau nyadi besai. Tu mih gaya iya lebuh nyau nyadi besai. Nuan burung besai, ukai mina besai tubuh tang mega besai kuasa, lalu dikandalka kami tau ngaduka laya entara kami burung ke bekeremit tu. 
See author's posts
